મારી પુત્રી રોમાં, મિહીર, અને હું મૅરીલૅન્ડ,એલીકટસીટીથી આગળ હાઈવે ઉપરથી કલાકના ૬૫ માઇલની ઝડપે પુરપાટ પસાર થઈ રહ્યા હતા. સાંજનો સાત વાગ્યાનો સમય હતો; અને અમારે હજુ ત્રણ કલાકનું ડ્રાઇવીંગ કરીને ન્યુજર્સી છેક નૈઋત્ય છેડે પહોંચવાનું હતું. અમારી આગળ બીજી ચાર કારો પણ, રસ્તા ઉપર પાણીના રેલાની જેમ દોડી રહી હતી. અમારી ગાડીના ટેપ રેકોર્ડરમાંથી આબેદાનું સુફી ઇશ્કે કક્કીકીનું મધુરું ગીત રેલાઈ રહ્યું હતું. અમે આ ગીતોને માણતાં, આનંદથી મુસાફરી કરી રહ્યા હતા.